मेरे एक परिचित सुधीर अग्रवाल भी थे, उनका प्रिंटिंग प्रेस का कारोबार है। मैं उन्हें भी फॉरवर्ड प्रेस पढऩे को देता था। उनका कहना था कि उन्हें तो इतना समय नहीं मिलता कि पत्रिका पूरी पढ़ें पर आप रख जाया कीजिए। फुर्सत के समय में वे देख लिया करेंगे, स्टाफ भी पढ़ लिया करेगा। मैं अंक उन्हें देता रहा। दरअसल मैंने फॉरवर्ड प्रेस की अपनी ऑफिस में भी मेंबरशिप दिलवा रखा थी। सो अपनी प्रति मैं उनको दे दिया करता था। एक दिन उन्होंने अपनी नाराजगी व्यक्त करते हुए कहा कि फॉरवर्ड प्रेस मुझे न दिया करें। मैंने कारण जानना चाह तो वे झल्लाकर बोले – ये कोई पत्रिका है, इसने तो हमारे देवी-देवताओं की ऐसी-तैसी कर रखी है। मैंने उन्हें तर्क देकर अपनी बात समझाने की कोशिश की, पर वे समझने को राजी नहीं हुए, उनकी धार्मिक आस्था आहत हुई थी। उसके बाद से उनसे मेरे संबंध भी सामान्य नहीं रहे। मैंने सोचा सदियों से जारी यथास्थिति टूटेगी तो उन्हें दर्द तो होगा ही, लेकिन ये दर्द जरूरी भी है।